text: El professor José Miguel Soriano, nou editor en cap de la revista de l'Acadèmia Espanyola de Nutrició i Dietètica
  El professor José Miguel Soriano del Castillo, delegat del Rector per a Cooperació de la Universitat de València i director de la Càtedra UNESCO d'Estudis sobre el Desenvolupament, ha estat nomenat editor en cap de la 'Revista Española de Nutrición Humana y Dietética'. Soriano substitueix en el càrrec a la doctora Iva Marques, professora de Nutrició de la Universitat de Saragossa.
  La revista, de periodicitat trimestral, publica articles de recerca i de revisió en nutrició clínica i hospitalària, dietètica aplicada i dietoteràpia, nutrició comunitària i salut pública, nutrició bàsica i aplicada, educació alimentària i sanitària, restauració col·lectiva, social i comercial, tecnologia culinària i gastronomia, bromatologia, toxicologia i seguretat alimentària, cultura alimentària, sociologia i antropologia de l'alimentació, cooperació humanitària i, en definitiva, totes les àrees de la nutrició humana i la dietètica.
  José Miguel Soriano del Castillo és professor titular del Departament de Medicina Preventiva i Salut Pública de la Universitat de València, on imparteix classes de nutrició en situacions d'emergència. El professor Soriano és, a més, director de la Clínica Universitària de Nutrició, Activitat Física i Fisioteràpia de la Fundació Lluís Alcanyís, del Gastrolab de l'Institut de Ciència dels Materials i director del Food&HealthLab del Campus d''Excel·lència Internacional VLC/CAMPUS; i codirigeix, juntament amb el doctor Merino Torres, la Unitat Mixta de Recerca en Endocrinologia, Nutrició-Institut de Recerca Sanitària La Fe i Universitat de València.
  Arxivat en: Nomenaments , Llibres i revistes , Ciencias de la Nutrición , Medicina Preventiva i Salut Pública, Ciències de l'Alimentació, Toxicologia i Medicina Legal , Unesco